Dôvodová správa

Všeobecná časť

Reklamné, propagačné a informačné zariadenia sprostredkúvajú ponuku najmä tovaru a služieb s cieľom získania zákazníkov (komerčná reklama), pričom ponuky priamo nesúvisia s komfortom, ktorý občan môže bezprostredne využívať ako účastník dopravy na pozemnej komunikácii, alebo nesúvisia so zvyšovaním bezpečnosti a plynulosti cestnej premávky. 
Súčasná legislatíva neumožňuje cestným správnym orgánom a správcom ciest efektívne postupovať pri riešení jednotlivých prípadov odstraňovania rozporných reklamných zariadení, resp. pri ukladaní povinností ich vlastníkom a pri vlastnom vymáhaní plnenia povinností v súvislosti s odstraňovaním zariadení. 

Nová právna úprava sa podrobne venuje umiestňovaniu reklamných a propagačných zariadení. Hlavným cieľom návrhu zákona je obmedziť  umiestňovanie reklamných a propagačných zariadení. Návrh zákona presne vymedzuje, kde nie je možné umiestňovať tieto zariadenia, t. j. kde to zákon výslovne zakazuje. 
V minulosti dochádzalo k rozdielnemu výkladu zákona č.135/1961 Zb. o pozemných komunikáciách (cestný zákon) v znení neskorších predpisov. Napriek vyslovenému zákazu boli umiestňované reklamné zariadenia aj v ochranných pásmach. Zákon neuvádzal ako má postupovať cestný správny orgán v prípade zastavaných území miest, čo nakoniec viedlo k nekontrolovateľnému umiestňovaniu zariadení hlavne intravilánoch miest. Zodpovedné úrady nemajú možnosť podľa platnej úpravy žiadostiam na nové reklamné plochy nevyhovieť. Voľnosť platnej právnej úpravy vedie k  bezhlavému umiestňovaniu informačných, reklamných a propagačných zariadení bez ohľadu na charakteristiku a vizuálnu stránku zasiahnutého územia. 
Výnimkou nie je ani množstvo načierno postavených reklamných a propagačných zariadení či už v mestách, obciach alebo pri cestách. 

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská  republika viazaná. 

Prijatie tohto návrhu zákona a jeho aplikácia v praxi si vyžaduje minimálne výdavky zo štátneho rozpočtu, rozpočtov obcí a vyšších územných celkov.

Návrh zákona bude mať pozitívny dopad na oblasť životné prostredie, bezpečnosti a plynulosti cestnej premávky.

Osobitná časť :

K Čl. I

K bodu 1 
V intravilánoch miest je dovolené umiestňovať informačné zariadenia na stĺpoch verejného osvetlenia, t. j. informačný systém v mestách za stanovených podmienok. 

Úprava v súčasnosti platného ustanovenia o umiestňovaní skládky materiálov, ktoré ostáva v platnosti, vzhľadom na zmenu v súvislosti so zákazom umiestňovania reklamných zariadení. 

K bodu 2
Vytvára  sa špeciálne ochranné pásmo pre účely umiestňovania informačných, reklamných a propagačných zariadení, v ktorom nebude možné umiestňovať tieto zariadenia. Takéto ochranné pásmo bude na účely umiestňovania informačných, reklamných a propagačných zariadení  250 metrov od cesty v extraviláne. V intravilánoch miest a obcí, resp. v ich zastavanom území bude takýto zákaz platiť vo vzdialenosti 80 metrov od osi priľahlého pásu. 

K bodu 3
Návrh zákona upravuje  taktiež  odstraňovanie v rozpore umiestnených zariadení. V takomto prípade je stavebný úrad povinný rozhodnúť o odstránení zariadenia v skrátenej lehote 30 dní.  Návrh zákona stanovuje ako povinnosť vlastníka odstrániť informačné, reklamné a propagačné zariadenie, ktoré je umiestnené v rozpore s novými pravidlami, najneskôr však do uplynutia stanovenej lehoty. Informačné, reklamné a propagačné zariadenia, ktoré nebudú napĺňať podmienky podľa návrhu zákona a   ktoré nebudú odstránené vlastníkom na výzvu  úradu po účinnosti zákona, budú odstránené správcom cesty na náklady vlastníka, príp. užívateľa  zariadenia. Zákon za nesplnenie povinnosti odstrániť zariadenia umožňuje ukladať aj sankcie - pokuty.

K bodu 4
Technicko-legislatívna úprava

K bodu 5, 6, 7, 8, 9 a 10
Stanovujú sa sankcie za porušenie povinností v súvislosti s návrhom zákona. 

K bodu 11
Navrhuje sa odstránenie informačných, reklamných a propagačných zariadení po uplynutí povolenia, najneskôr však do dvoch rokov odo dňa účinnosti zákona. Cestný správny orgán je povinný vyzvať vlastníkov a užívateľov reklamných zariadení priebežne po účinnosti návrhu zákona, najneskôr však do jedného roka.

K Čl. II
Účinnosť zákona sa navrhuje od 1. januára 2013.